**Dansk – reflekterende artikel 1**

**Formål:**  
I denne reflekterende artikel skal eleven gennem refleksion undersøge forskellige vinkler på emnet "sult og fattigdom" med udgangspunkt i H. C. Andersens ”Den lille pige med svovlstikkerne” samt Christian Kroghs maleri "Kampen for tilværelsen."  
  
**Relation til FN's verdensmål for bæredygtig udvikling:**  
Mål 1: Afskaf fattigdom  
Mål 2: Stop sult  
og evt. andre mål, som elever inddrager i sine refleksioner.  
  
**Kernestof og centrale begreber:**  
Opgaven skal være med til at styrke elevens udtryksfærdighed med fokus på et sikkert sprogligt udtryk og formidlingsbevidsthed samt elevens evne til at skrive dialogisk og reflekterende med en personlig stemme, der forholder sig til både emnet og egen tanke- og skriveproces.  
  
**Materialer:**  
H. C. Andersen, ”Den lille pige med svovlstikkerne”

Christian Krogh, "Kampen for tilværelsen"

**ØVELSE**

**LÆR**

Eleverne skal skrive en reflekterende artikel, hvor de undersøger kunst og tekster, der italesætter sult og fattigdom. Formålet er, at eleven får erfaring med at skrive den reflekterende artikel, får kendskab til kravene til denne skriftlige genre og lærer at skelne mellem diskussion, debat og refleksion. Opgaven skal lære eleven at undersøge mange forskellige vinkler på emnet. Temaerne "sult og fattigdom" og koblingen til verdensmålene styrker samtidig elevernes muligheder for som medborgere at orientere sig og handle i forhold til aktuelle, globale problemstillinger.

**GØR**

**Elevopgave: Skriftlig opgave – reflekterende artikel**

Skriv en reflekterende artikel, hvor du undersøger kunst og tekster, der italesætter sult og fattigdom. I din artikel skal du inddrage H. C. Andersens ”Den lille pige med svovlstikkerne” samt Christian Kroghs maleri, "Kampen for tilværelsen". I din undersøgelse skal du særligt fokusere på:  
- At reflektere over kunst og tekster, der behandler fattigdom og/eller sult. Du kan f.eks. komme ind på kunstens rolle i samfundet og for den enkelte, eller forholdet mellem litteratur, etik og ansvar.  
- At inddrage både ”Den lille pige med svovlstikkerne” og "Kampen for tilværelsen" som eksempler på, hvordan man kan italesætte fattigdommen ved hjælp af brugen af appelformer.  
- At skrive dialogisk og reflekterende med en personlig stemme, der forholder sig til både emnet og til din egen tanke- og skriveproces.  
Omfang af din artikel: tre-fire normalsider à 2400 enheder (antal anslag inklusive mellemrum).

**Dansk – reflekterende artikel 1**

**Formål:**  
I denne reflekterende artikel skal eleven gennem refleksion undersøge forskellige vinkler på emnet "klima og forbrug" med udgangspunkt i to artikler.  
  
**Relation til FN's verdensmål for bæredygtig udvikling:**  
Mål 12: Ansvarligt forbrug og produktion  
Mål 13: Klimaindsats  
og evt. andre mål, som elever inddrager i sine refleksioner.  
  
**Kernestof og centrale begreber:**  
Opgaven skal være med til at styrke elevens udtryksfærdighed med fokus på et sikkert sprogligt udtryk og formidlingsbevidsthed samt elevens evne til at skrive dialogisk og reflekterende med en personlig stemme, der forholder sig til både emnet og egen tanke- og skriveproces.  
  
**ØVELSE**

**LÆR**

Eleverne skal skrive en reflekterende artikel, hvor de undersøger, hvorvidt vi bør ændre vores forbrugsvaner, herunder vores madvaner, for klimaets skyld. Formålet er, at eleven får erfaring med at skrive den reflekterende artikel, får kendskab til kravene til denne skriftlige genre og lærer at skelne mellem diskussion, debat og refleksion. Opgaven skal lære eleven at undersøge mange forskellige vinkler på emnet.  
Temaet "klima og forbrug" og koblingen til Verdensmålene styrker samtidig elevernes muligheder for som medborgere at orientere sig og handle i forhold til aktuelle, globale problemstillinger.

**GØR**

**Elevopgave: Reflekterende artikel om forbrug og klima**

Skriv en reflekterende artikel, hvor du undersøger, hvorvidt vi bør ændre vores forbrugsvaner, herunder vores madvaner, for klimaets skyld.  
  
I din artikel skal du inddrage Rasmus Willigs kronik ”Spiser du lige så meget kød som gennemsnittet…” ([https://www.information.dk/debat/2018/08/spiser-lige-saa-koed-gennemsnit...](https://www.information.dk/debat/2018/08/spiser-lige-saa-koed-gennemsnittet-dine-boern-godt)) og artiklen ”Bør vi spise mindre kød for klimaets skyld?” fra Videnskab.dk ([https://videnskab.dk/miljo-naturvidenskab/bor-vi-spise-mindre-kod-klimae...](https://videnskab.dk/miljo-naturvidenskab/bor-vi-spise-mindre-kod-klimaets-skyld)).  
  
I din undersøgelse skal du særligt fokusere på:  
  
- At reflektere over hvilke konsekvenser vores forbrug, herunder vores madvaner, kan have for klimaet. Inddrag et eller flere synspunkter fra "Spiser du lige så meget kød som gennemsnittet…" (tekst 1a).  
- At inddrage artiklen "Bør vi spise mindre kød for klimaets skyld?" (tekst 1b) og andre konkrete eksempler på forholdet mellem forbrug og klima.  
- At skrive dialogisk og reflekterende med en personlig stemme, der forholder sig til både emnet og din egen tanke- og skriveproces.  
Omfang af din artikel: Tre-fire normalsider à 2400 enheder (antal anslag inklusive mellemrum).